Kimberly Ann Johnson

THE FOURTH TRIMESTER

Text copyright © 2017 by Kimberly Ann Johnson

By arrangement with Shambhala Publications, Inc.,

4720 Walnut Street, Boulder, CO 80301, USA.

Illustrations © 2017 by Wren Polansky

Translation © 2018 by Róbert Hrebíček

Cover design © 2018 by Men in Tie, s. r. o.

Slovak edition © 2018 by IKAR, a.s.

ISBN 978-80-551-6259-1

Cecilii, najmilšej odpovedi na moje

celoživotné modlitby stať sa matkou.

Mame, v tvojej prítomnosti by pôrod

bol prebiehal inak.

Salve Iemanja, santa da minha cabeça

e moradora do meu coração.

Telo matky pritisnuté k telu dieťaťa

vytvára isté miesto.

Tvrdí, že si tu.

Bez tohto tela neexistuje nijaké miesto.

EVE ENSLEROVÁ,

z knihy In the Body of the World (V tele sveta)

Myslíte si, že keď viete, čo je „jedna“,

musíte rozumieť aj „dvom“,

lebo jedna a jedna sú dve.

Musíte však pochopiť aj „a“.

RÚMÍ

Predslov

Snažte sa po pôrode získať naspäť svoje pôvodné telo. Však? Toto počúvame od iných mamičiek aj vídame v médiách – okúzľujúce obrazy celebrít, ktorým sa už niekoľko týždňov po pôrode nejakým spôsobom podarilo prinavrátiť svoje úžasné telo spred tehotenstva. Zmätené z toho, čo nás po pôrode čaká, si dokonca vravievame čosi v tomto zmysle: „Ak budem vyzerať tak ako predtým, všetko bude v poriadku.“ Spoločenský tlak na to, že je potrebné vrátiť sa k svojmu zvodnému, sexi ja, ktoré nepripomína materstvo, je obrovský. Prudké zmeny, ktoré vyvoláva premena na matku, sú skutočné, no chýba nám vedenie, ktoré by nám po takom silnom zážitku transformácie tela a života pomohlo zotaviť sa. Zamyslite sa nad tým, čo viete alebo ste sa dozvedeli o tom, ako pripraviť telo na popôrodné zotavenie. Čo vám povedali priateľky? Spomenul túto tému lekár? Podelili sa s vami o svoje príbehy matka, sestry, tety či priateľky, aby vám užitočným a pozitívnym spôsobom naznačili, ako by mala vyzerať vaša stratégia tejto hry? Pomohol vám ktosi s predstavou o tom, čo vás bezprostredne po pôrode čaká v súvislosti s telom, hormónmi, so sexuálnym životom a vzťahom? Ak sa aj nejaký rozhovor uskutočnil, pravdepodobne pripomínal ten o prvej menštruácii: očakávaj a prijmi nevyhnutný, nezmeniteľný a navyše nie veľmi príjemný telesný zážitok.

Počas tehotenstva venujete množstvo času príprave detskej izby, plánovaniu oslavy na počesť novorodenca, výberu šiat, ktoré pristanú vášmu meniacemu sa telu, a tiež zvládaniu všetkých nečakaných vecí súvisiacich s vaším telom, zdravím či náladou. A popri tom sa pre dobro ešte nenarodeného dieťatka zo všetkých síl snažíte čo najlepšie stravovať a starať sa o seba. Tehotenstvo si predstavujeme ako časovo obmedzené dobrodružstvo (plné nákupov), ktoré sa skončí pôrodom. Okolie je zvedavé, či máme naplánovanú oslavu narodenia dieťaťa, zariadenú detskú izbu, či sme pripravené na pôrod. Nikto nám však neporadí, ako sa postarať o telo matky, ktorá práve dokončila herkulovskú úlohu: deväť mesiacov sa venovala 3D tlači malého človiečika.

Zvládneme intenzívny telesný zážitok, akým je bezpečné porodenie toho malého tvora na svet. Potom ho živíme z vlastného tela a s nesmiernym sústredením a láskou ho opatrujeme. To všetko značne vyčerpáva zásoby mikroživín v našom tele a negatívne vplýva na orgány, tkanivá a ich pokrývky (fascie, väzivové vrstvy) v oblasti brucha, chrbta a močovo-pohlavných orgánov. A predsa nás prekvapí a cítime sa zraniteľné, keď nám zdravie a telo začnú zlyhávať.

Absencia konverzácie o starostlivosti o telo počas tehotenstva a po pôrode znižuje nielen radosť zo zážitku narodenia dieťaťa, ale aj šancu na správne zotavenie. Materstvo je proces, pri ktorom sa stávame niekým iným, je to proces premeny a reakcií na ňu, ktorý sa začína v tehotenstve a postupne sa rozvíja. Jednou časťou transformácie je okamih pôrodu, no premena pokračuje aj vo štvrtom trimestri a aj po ňom. Napriek tomu nie je stav v oblasti podpory, prístupu k informáciám a očakávania toho, čo bude treba robiť po pôrode, ani zďaleka ideálny. Bolo by oveľa užitočnejšie, keby vám ktosi povedal, že obdobie tehotenstva vás emočne, duchovne i telesne pripravuje na prechod k materstvu a že bezprostredne po pôrode budete potrebovať osobitnú starostlivosť. Tá je totiž nevyhnutná pre hormonálne zotavenie, emočnú a telesnú pohodu z krátkodobého i dlhodobého hľadiska, aby ste mohli byť plne prítomné a schopné tešiť sa z daru materstva.

Ako odborníčka na funkčnú výživu a pôsobenie hormónov som sedemnásť rokov pomáhala ženám obnoviť ich hormonálnu rovnováhu stravou, zotaviť sa z frustrujúcich a vysiľujúcich menštruačných porúch, ako je syndróm polycystických ovárií (polycystic ovary syndrome, PCOS), fibroidy, endometrióza či premenštruačný syndróm (PMS), a podporiť ich plodnosť, aby si mohli splniť sen a stať sa matkami. Každá žena, s ktorou som sa rozprávala a ktorá dlhodobo trpela príznakmi a následkami zlyhania konvenčnej liečby (medikamentózna liečba, operácie, substitučná terapia syntetickými hormónmi), ľutovala, že ju nikto nenaučil, ako funguje jej telo a ako môže prirodzene zvládnuť výkyvy hladín hormónov. Ako človek, ktorý hormonálnou nerovnováhou sám trpel, viem, že obnova hormonálneho zdravia výrazne zmení každý aspekt života. Práve preto som napísala knihu WomanCode (Ženský kód). Chcela som sa stať poradkyňou pre ženy, aby ľahšie zvládli nevyhnutné hormonálne výkyvy v puberte, počas menštruácie, v tehotenstve, po pôrode i v perimenopauze (klimaktériu). Chcela som, aby všetky ženy vedeli, čo som zistila: rovnováhu si obnovíte a vitalitu znovu nadobudnete pomocou stravy, nie liekov. Jediný spôsob, akým ženy môžu žiť čo najzdravší a najšťastnejší život, spočíva v udržiavaní vzťahu so svojím telom a starostlivosti o seba založenej na prirodzených cyklických biochemických vzorcoch.

Kimberly Johnsonová využila odporúčania z knihy WomanCode nato, aby počas popôrodného zotavovania znovu nadobudla hormonálnu rovnováhu. Teraz sama, vo svojej knihe, ponúka všetky získané vedomosti, ktoré nadobudla ako dula a odborníčka na panvové dno. Chce, aby ženy pochopili, ako veľmi je dôležité v popôrodnom období nadviazať partnerstvo so svojím telom, vziať si späť otrasené zdravie a pripraviť sa na celoživotnú pohodu v úlohe matky. Povzbudí vás, aby ste počúvali intuíciu, ktorá vám hovorí, že po pôrode potrebujete väčšiu podporu a vaše telo si zaslúži pozornosť, lebo zdravá matka je pre dieťa to najlepšie a najdôležitejšie.

Keď som sa pripravovala na zvládnutie vlastného tehotenstva a popôrodného obdobia, vďaka odbornému výcviku som vedela, že si musím zostaviť podporný tím, naplniť mrazničku a špajzu, v rámci kariéry si vytvoriť priestor na odpočinok a pozorne sledovať samu seba i rozličné príznaky. Väčšinu tretieho trimestra som realizovala tento cieľ a emočne i telesne som sa chystala na veľkolepú cestu, ktorá ma čakala. Nie je to bežný spôsob nazerania na toto obdobie, pretože už od začiatku vám okolie podsúva rôzne názory a presvedčenia o vašom tele. Nadobudneme pocit, že sme ich obete, a ak niečo nevyjde, nemožno s tým nič robiť, lebo utrpenie tvorí súčasť nášho osudu ako žien.

Tieto názory potláčajú prirodzený inštinkt, ktorý nás nabáda, aby sme konali, a udržiavajú nás v pasívnom vzťahu k vlastnému telu. Cítime sa ako obete, nie ako vedúce osobnosti, ktorými by sme mali byť.

Štvrtý trimester je pozoruhodné dielo a významný príspevok do spoločnej knižnice o zdraví žien. Predstavuje zásadné a dôležité čítanie pre každú ženu, ktorá plánuje stať sa matkou. Na opis toho, čo sa s nami po pôrode deje, nemáme primeranú terminológiu. Aj teraz, keď píšem tento text, kontrola pravopisu nerozpoznáva slovo popôrodný. Všade, kde ho použijem, sa objaví červená vlnovka. Kimberly dáva diskusii o termíne štvrtý trimester oficiálny charakter. Zatiaľ je totiž ešte kdesi na pomedzí alternatívnej a klasickej medicíny. Je takmer neuveriteľné, že netvorí súčasť bežnej slovnej zásoby. Podtitul tejto knihy by mohol znieť: Čo máte očakávať po tom, ako ste na svet priviedli dieťa.

Obsah knihy vám pomôže vyrovnať sa so skutočnými telesnými následkami pôrodu a poskytne zdroje potrebné na riadenie zotavovania. Dnes si ženy oveľa častejšie želajú prirodzenejšie pôrodné zážitky, preto je logické, že rovnaké sebauvedomenie a prístup založený na spokojnosti a pohode chcú vniesť aj do obdobia tesne po pôrode. Kniha vám pomôže tento cieľ dosiahnuť.

Kimberly z vlastnej skúsenosti vie, čo sa deje, keď chýba diskusia o tejto praktickej stratégii hry. Po pôrode dcérky sama totiž zápasila s mnohými aspektmi zdravia a života. Trpela a informácie, ktoré potrebovala, nachádzala veľmi ťažko. Náročná cesta k fyzickému zotaveniu jej však otvorila oči. Pochopila, že všetky ženy sa usilujú porozumieť mätúcim telesným príznakom, vybrať si vhodných špecialistov, premýšľať, či vôbec treba vyhľadať starostlivosť, a, pravdaže, naozaj sa zotaviť. Statočne rozpráva príbeh o tom, ako si počas štvrtého trimestra uvedomila všetky tieto súvislosti a celkom sa zmenila nielen ako žena, manželka a matka, ale aj ako pacientka, študentka a poradkyňa iných žien. Pôsobí ako pôrodná asistentka, ktorá počas štvrtého trimestra privádza na svet matku.

Veľmi praktickým a prístupným spôsobom vás prevedie všetkým, čomu po pôrode budete musieť čeliť. Osobitným cieľom je zmierniť akýkoľvek pocit preťaženia či stres. V knihe nájdete grafy, zoznamy a cviky, ktoré vám pomôžu zorganizovať si všetko od stravy cez domáce práce až po túžby a predstavy o tom, ako chcete žiť v rodine s partnerom a ako matky. Kimberly vás bude odborne viesť pri vypracúvaní optimálneho popôrodného plánu. Vtiahne vás do diskusie o tom, čo možno očakávať pri telesnom zotavovaní z tehotenstva a pôrodu. S rovnakou otvorenosťou vás pripraví na to, ako pôrod ovplyvní vaše emócie, sexuálny život a vzťah, a poradí, ako tieto problémy úspešne zvládnuť. Čím dlhšie budete túto knihu čítať, tým väčšmi budete veriť, že dokážete previesť seba i svoju rodinu týmto prechodným obdobím. Práve to od vás totiž vyžaduje materstvo: aby sa z vás stala vedúca osobnosť.

Kimberly ide o to, aby ste ako ženy i matky prežívali pohodu. Kniha, ktorú držíte v ruke, je výsledkom oddanosti a lásky. Vznikla vďaka tomu, že autorka musela mať rada samu seba aspoň do tej miery, aby sa o seba náležite starala a v súvislosti so svojím zdravím a životom sa odvážila túžiť po čomsi viac. Jasne vám načrtla trasu, zapálila pochodne a rozmiestnila občerstvenie, aby ste mohli pokračovať v ceste. Tá však nevedie k vášmu starému ja, ale za hranice toho, čím ste boli predtým, k materstvu. Zameriate sa na svoje telo a načerpáte novú, väčšiu dôveru v samy seba a vo vašu silu ako žien.

Dnes sa už pokladá za samozrejmé, že každá budúca matka by si mala pripraviť pôrodný plán. Myslím však, že by ste si mali pripraviť aj popôrodný plán na vzácne a dôležité prvé dni materstva. Keď Kimberly napísala túto knihu, vytvorila príručku, vďaka ktorej si obnovíte telo, zdokonalíte sa ako osobnosť a začnete plniť svoju celoživotnú úlohu.

ALISA VITTIOVÁ, HHC,

autorka knihy WomanCode (Ženský kód),

zakladateľka FLO Living Home Center,

autorka aplikácie MyFLO

Úvod

Väčšina žien pokladá pôrod za akési vyrovnanie. Tak sa naň aj pripravujeme. Zhovárame sa s dulami, navštevujeme kurzy o pôrode, starostlivo si vyberáme lekára i poskytovateľov starostlivosti, prestávame jesť suši a staráme sa o seba lepšie ako kedykoľvek predtým. Na knižnom trhu je množstvo príručiek o tom, ako čo najlepšie priviesť na svet dieťa, navyše na túto tému počúvame aj nespočetne veľa rád od známych i rodiny. Pretriediť všetky tie dobre mienené informácie, odborné vedomosti a osobné svedectvá, ktoré dostávame od lekárov a dobroprajných susedov až po úplne neznámych ľudí, je dosť ťažké. Robíme to však s nadšením – a keď aj náhodou nie, určite sa nad každou aspoň zamyslíme. Potom, keď sa dieťa narodí a keď sa z nemocnice vrátime domov, alebo keď od nás odídu pôrodné asistentky, začína sa nová fáza života.

Zvyčajne nám nikto nepovedal, že popôrodné obdobie predstavuje samostatné vyrovnanie, preto sme sa naň neprichystali. V knihách o pôrode sme o ňom možno našli stručnú kapitolu na konci, no obvykle sa naše čítanie a príprava preorientovali z očakávania pôrodu na starostlivosť a výchovu dieťaťa. O dôležitom popôrodnom období v živote ženy však nenájdeme poučenie v žiadnej príručke.

Lenže v tomto období sa telo ženy ešte stále mení a, čo je ešte dôležitejšie, zotavuje sa. Vytvárame si puto s dieťatkom a uvedomujeme si, že výživa je rovnako dôležitá ako predtým, no v inom, novom zmysle. Z nejakého dôvodu sa mlčí o pôrodných poraneniach a o tom, ako ich ošetrovať a celkovo sa o seba starať. Väčšina žien vie, že treba dávať pozor na prípadné príznaky popôrodnej depresie, no pravdepodobne to je všetko.

Táto kniha sa usiluje zaplniť práve túto medzeru.

ČO JE ŠTVRTÝ TRIMESTER

Štvrtý trimester je termín, ktorým sa označujú tri mesiace po narodení dieťaťa. Všetkým je jasné, že počas každého trimestra tehotenstva sa telo ženy rýchlo a výrazne mení a medzi matkou a dieťaťom sa vytvára symbiotický vzťah. Málo žien však vie, že prvé tri mesiace po pôrode sú rovnako dôležité ako predchádzajúce tri trimestre tehotenstva. Je to obdobie, v ktorom žena potrebuje aspoň toľko, ak nie viac, pozornosti a starostlivosti ako počas tehotenstva, keď sa dieťatko vyvíjalo v maternici. Ak si počas štvrtého trimestra budeme všímať a rešpektovať skutočné a jedinečné potreby svojho tela, pripravíme sa na úspešné zotavenie a návrat k úplnému zdraviu. Bohužiaľ, realita je opačná. Bez primeraných informácií a podpory nás čaká neľahká cesta pomalého zotavovania sa.

Aj mne na ceste k materstvu tieto dôležité informácie chýbali. Bola som pripravená na pôrod, nie však na obdobie po ňom. Ani mi nenapadlo, že by som v tomto období potrebovala čosi viac ako svoje prsníky a zopár dupačiek. Pôrod však zanechal na mojom tele vážne poškodenia, a hoci som mala dostatok vedomostí – predtým som sa venovala bodyworku, bola som inštruktorkou jogy a tiež súčasťou prosperujúcej medzinárodnej holistickej komunity –, šokovalo ma to. Usilovala som sa nájsť nejaké informácie, aby som pochopila, čo sa so mnou deje. Pri vyhľadávaní na Google, čo síce pri zdravotných problémoch nikdy nepokladám za veľmi vhodné, som našla desaťtisíce odkazov na popôrodnú depresiu, no ani jeden o tom, ako jej možno predísť alebo čo ju vyvoláva. Pravdupovediac, bola som deprimovaná. Vedela som však, že príčinou mojich problémov je silná bolesť a nedostatočná podpora okolia, nie duševná porucha. Keď mi lekár povedal, že potrebujem úplnú chirurgickú rekonštrukciu panvového dna, dala som si sľub: nielenže sa úplne uzdravím bez operácie, ale neskôr začnem pomáhať iným ženám.

Ustavične som si kládla otázku: Ak je to pre mňa taký veľký problém poskladať kúsky skladačky, akou je proces zotavovania, ako môžu nájsť potrebné informácie ženy, ktoré ani len netušia, kam by sa mali obrátiť? Táto otázka a cesta, na ktorú som sa vydala, aby som na ňu našla odpoveď, ma motivovali, aby som sa vyškolila na pôrodnú dulu. Dnes v zdravotníckej praxi zameranej na ženy využívam štruktúrnu integráciu, sexuologický bodywork a somatické prežívanie, teda metódy, vďaka ktorým som sa sama uzdravila. Špecializujem sa na prípravu na pôrod a zotavenie z neho. Pracovala som so stovkami žien a odborníkov na pôrod na celom svete, aby som spolu s nimi pomohla ženám uzdraviť sa a po kúskoch im priblížiť mnohostrannú popôrodnú liečbu.

Starostlivosť vo štvrtom trimestri – revolúcia

U väčšiny žien a párov sa už vzdelávanie o pôrode stalo normou a tvorí súčasť tehotenstva. Rovnakým spôsobom treba do praxe zaviesť aj popôrodnú opateru, ktorá zahŕňa starostlivosť o seba a komunitnú starostlivosť. Význam štvrtého trimestra si uvedomujú aj mnohé iné kultúry. V krajinách na celom svete, od Indie cez Kóreu a Turecko až po Brazíliu, sa v tomto období vykonávajú rituály a praktiky na podporu žien, a teda aj vzťahov a komunity. Ešte pred sto rokmi sa v Spojených štátoch amerických praktizovalo ležanie (lying-in), čiže podpora žien, ktoré niekoľko mesiacov po pôrode odpočívali.

Vedomosti o osobitných požiadavkách na popôrodné zotavovanie nie sú nové, len sa do značnej miery na ne zabudlo. A tak dnes považujeme to, čo je nevyhnutné, za luxus. Nastal čas, aby sme si tieto poznatky obnovili individuálne i kolektívne, aby ženy neboli vyčerpané, vysilené a zoslabnuté, ale z prechodu do materstva, novej roly, vzišli silnejšie, šťastnejšie a zocelenejšie.

Žijeme vo vzrušujúcich časoch. Začíname si uvedomovať, aké dôležité je podporovať ženy a páry pri prechode k materstvu a rodinnému životu. Prezidentské voľby v Spojených štátoch amerických v roku 2016 boli prvé, v ktorých sa materská a otcovská dovolenka stali dôležitými bodmi kampane. Vplyvné spoločnosti ako Facebook či Microsoft prijali politiku rodičovskej dovolenky trvajúcej až štyri mesiace. Nahradili tak bežnú šesťtýždňovú materskú dovolenku pre ženy a uznali aj význam dovolenky partnera. Pred desiatimi rokmi o dule nikto nepočul, teraz si mnoho žien nedokáže ani len predstaviť, že by bez nej priviedli na svet dieťa.

Teším sa na časy – dúfajme, že to nebude trvať dlho –, keď sa ženám a jednotkám matka-dieťa bude poskytovať starostlivosť a prejavovať úcta celkom samozrejme. Dovtedy bude dôležité, aby sa do procesu získavania autority zapojila každá žena. Neexistuje len jediný správny spôsob, ako byť tehotná, priviesť na svet dieťa či byť matkou. Možností, ako sa vydať na túto cestu, je toľko, koľko je na svete žien. Keď sa však obklopíme podporou a informáciami, môžeme zistiť, čo je vhodné pre nás, naše deti a celé rodiny.

Preto som sa rozhodla napísať túto knihu – aby som ďalším ženám poskytla vedomosti, nástroje, ba aj povolenie, nájsť si správnu popôrodnú cestu. Nemusíme čakať na to, kým sa zmenia politiky spoločností či vládne mandáty. Tehotné ženy si môžu už teraz plánovať popôrodný zážitok. Nové mamičky nájdu v knihe súvislosti, aby pochopili, prečo cítia to, čo cítia. Môžu si osvojiť solídne princípy, vďaka ktorým svoj zážitok zoptimalizujú. Ženy, ktoré sa starajú o iné ženy v tomto období života, nájdu v knihe viacrozmerný nástroj na doplnenie kvalifikácie.

AKO POUŽÍVAŤ KNIHU

Obsah knihy je rozvrhnutý tak, aby ste sa v nej ľahko orientovali a rýchlo našli to, čo vás práve zaujíma, napríklad päťči desaťminútový cvik, príbeh inej ženy či odpoveď na otázku, ktorá vás zaujíma.

Nech vás pri cvičení neodradí, že nemáte žiadne skúsenosti s jogou, meditáciou či bodyworkom. Ak ste však už cvičili jogu, ani tak nepreskakujte „jednoduchšie“ pohyby, hoci sú vám známe a zdajú sa vám priľahké. Zotavenie bude rýchlejšie a trvalejšie, ak prvé mesiace po pôrode budete napredovať pomaly, krok za krokom.

Na konci každej kapitoly nájdete zhrnuté hlavné myšlienky, ktoré si môžete opakovane pripomínať. Každá kapitola obsahuje aj úvahy, otázky a cviky, aby ste hlbšie prenikli do problematiky a čo najužitočnejšie a najrelevantnejšie využili všetky poznatky.

Kniha je však predovšetkým praktickou príručkou, čo znamená, že síce získate množstvo informácií, ale ak ich nepoužijete, dosiahnete iba čiastočný úspech. Každodenná malá časová investícia bude tým pravým darom pre popôrodné zotavovanie a začleňovanie materstva do vašej identity.

1. časť: Príprava na štvrtý trimester

Ak ste tehotné, určite začnite knihu čítať od začiatku − od jej prvej časti a prvej kapitoly Popôrodná revolúcia. V tejto časti opisujem spôsoby, ktoré vám pomôžu pripraviť seba, domácnosť i vzťahy, aby popôrodné obdobie prebiehalo čo najpokojnejšie, ba až šťastne. Vypracujete si plán popôrodného útočiska, vďaka nemu dokážete ľahšie predvídať svoje telesné, emočné a vzťahové potreby po pôrode. Zostavte si podporný tím, aby ste vedeli, koho a ako máte požiadať o pomoc, keď ju budete potrebovať.

V tejto časti nájdete aj pohybové cviky, ktoré vás prevedú pôrodom. Oboznámia vás s pocitmi a orientačnými bodmi, ktoré využijete po tom, čo privediete dieťa na svet. Nervovú sústavu si vytrénujete tak, aby bola odolná a zvládla stres. Venujte príprave denne aspoň päť alebo desať minút a táto investícia sa vám neskôr bohato vráti.

2. časť: Spríjemnite si štvrtý trimester

Ak ste dieťatko porodili nedávno, môžete prejsť priamo na túto časť. Nájdete v nej zhrnuté základy zdravia v popôrodnom období, ktorými som sa podrobnejšie zaoberala v druhej kapitole. (Ak však potrebujete vysvetliť požiadavky popôrodnej starostlivosti, alebo si len chcete osviežiť pamäť, pokojne sa vráťte k prvej kapitole.)

Časť Spríjemnite si štvrtý trimester bude vaším sprievodcom pri zvládnutí tohto dôležitého prechodu a náročného obdobia v živote novej matky. Mnohé kultúry v tomto období, ktoré sa v ajurvéde, tradičnej indickej liečebnej metóde, nazýva posvätné okno, chránia jednotku matka-dieťa. Znamená príležitosť posilniť imunitný systém matky aj dieťaťa a predurčiť ďalší postup vášho zotavovania. V tejto časti nájdete spôsoby, ako sa tešiť z posvätného okna a získavať podporu, aby ste si mohli obnoviť sily už teraz a nemuseli sa tým zaoberať neskôr.

Navrhnem vám týždenný pohybový plán, ktorý môžete praktizovať denne až do návštevy lekára či pôrodnej asistentky šesť týždňov po pôrode. Oboznámim vás s hormónmi a ich vplyvmi po tom, čo na svet privediete dieťa, a poradím vám, ako podporiť samy seba, keď budete surfovať po neodvratných vlnách emócií a zmien. Môj pohľad je predovšetkým holistický a sprostredkúvam múdrosť tradičnej čínskej medicíny a ajurvédy, ponúkam však aj postrehy z oblasti fyzioterapie založenej na výskume a alopatických metódach západnej medicíny. V tejto časti sa zaoberám aj najrôznejšími komplikáciami, ktoré sa môžu vyskytnúť pri pôrode či zotavovaní a tiež tým, ako k nim pristupovať, aby ste si podporili krátkodobé aj dlhodobé zdravie. Ukážem vám praktické spôsoby, ako preskúmať príbeh vášho pôrodu, udržať si vzťah s partnerom a nájsť cestu k väčšej intímnosti. Aj v tejto časti nájdete príbehy iných žien, odporúčané cviky a doplňujúce informácie.

Ak máte pocit, že ste uviazli a nemáte potrebnú podporu, asi by ste sa mali vrátiť k tretej kapitole s názvom Vytvorte si plán popôrodného útočiska. Áno, napriek tomu, že dieťatko je už na svete, ak si zostavíte plán a začnete postupovať podľa neho, uvediete do praxe jednotlivé jeho časti, výrazne tým podporíte obnovu vášho zdravia a vitality.

3. časť: Po štvrtom trimestri

Štvrtý trimester pominie, no proces premeny na matku bude pokračovať. V tretej časti vám ukážem, ako si uľahčiť zvládanie nového, vyvíjajúceho sa normálneho stavu. Nikdy sa nemôžeme vrátiť k tomu, aké sme boli predtým, môžeme však rozpoznávať a uznávať hlboko zakotvené hodnoty. V tejto časti objavíme v sebe matku, ktorou sme a ktorá sa líši od tej, čo sa starala o nás. Svoje ideály porovnáme so skutočnosťou, potvrdíme fakty a zistíme, čo znamená byť „dostatočne dobrou matkou“. Keďže ženy v tomto období prekonávajú množstvo telesných zmien a objavujú nové identity, táto časť vás prevedie záhadným procesom nachádzania nových prienikov do vašich túžob a sexuality.

Aby sa cyklus uzavrel, poradím vám aj to, ako si vytvoriť vlastný popôrodný rituál, vybudovať komunitu a podeliť sa o bohatstvo svojej cesty. Budem vás nabádať aj na to, aby ste svojmu dieťaťu napísali list, poskytli mu múdrosť, ktorú ste doteraz načerpali, a samy uznali, že toto hraničné obdobie stojí za zdokumentovanie.

Každá kapitola knihy obsahuje príbehy iných žien a odporúčané vhodné cviky. V prílohách nájdete aj vzorový zoznam potravín, ktoré by ste mali mať doma, či vzory oznamu na dvere. Na koniec som zaradila odporúčanú literatúru.

Cesta k materstvu

Túto knihu ponúkam každej žene, z ktorej sa stáva matka. Ja sama som si totiž zúfalo želala, aby som takú mala. Dúfam, že vám poskytne nástroje, informácie, povzbudenie a útechu, ktoré potrebujete, aby ste prechod k materstvu zvládli hladšie.

Ak ste zmätené, deprimované, zmenené či ubolené, nech je pre vás táto kniha oázou v púšti. Prežila som to, čím teraz prechádzate a čo prekonávate vy, a úprimne dúfam, že v nej nájdete čosi, čo vám bude dávať zmysel. Kiežby ste našli útechu a nádej v príbehoch iných žien a načerpali silu potrebnú na to, aby ste urobili malý krôčik z tmy. Nech je táto vaša cesta naplnená a bohatá. Hoci pravdepodobne budete bojovať samy so sebou a budete vyčerpané, dúfam, že prostredníctvom lásky, čo sa vo vás prebudila, objavíte vnútorné drahokamy, o ktorých existencii ste vôbec netušili.

Koniec ukážky

Table of Contents

Titulná strana

Tiráž

Predslov

Úvod

Prvá časť

Druhá časť

Tretia časť